《浣溪沙 其五 苏山秋望》
清代·杨芸

晴日登临望远赊。石林开遍瘦松花。闲看野鸟落云沙。

淡写蚕眉横晓黛，寒拖鱼尾散朝霞。杖藜归去葛巾斜。

作者简介：杨芸（1778—？），字蕊渊，清常州金匮（今无锡）人，户部员外郎杨芳灿女，同邑景州知州秦承霈室。幼受四声，慧辨琴丝，妙修箫谱，词风美流，发在片玉冠柳之间，著有《金箱荟说》，皆古今闺阁诗话。